

(to'i la .ilmen. cu fanva fo lo jugbau fu ti fe lo krasi jungo noi se finti la .peŋ.ŭen.cis. toi)

.i lo cmalu xirma jo'u lo ri mamta cu xabju ne'a lo cmalu rirxe .i ra gleki lifri ze'a loi djedi .i je sutra mutce teifle .i ca su'o djedi la mamta cu klacpe la cmalu xirma lo vo'a mlana je cu cusku «lu doi la cmalu xirma do mo'u banro .i do ka'e sidju la mamta lo ka gunka .i .ai ca lo cabdei do bevri lo ti gurni dakli lo cmatca pe lo fardukti rirxe korbi li'u»

.i la cmalu xirma co'i geitce spuda .i ri bekpi bevri lo gurni je fau bo sutytce darca lo cmalu ri'erkoi .i ku'i ri no da se cripu .i lo nu pagre cu se sarcu lo nu klama fo lo djacu .i ku'i na ka'e djuno lo du'u xu kau lo rirxe cu condi .i fau lo nu cuxpei cu galzengau lo stedu je cu viska la pafyfamti nakybakni noi vu nai srasu citka .i la cmalu xirma cu depcau bajra klama je cu reisku «lu doi pafyfamti nakybakni do djuno xu lo du'u xu kau sei na birti lo rirxe cu condi li'u»

.i la pafyfamti nakybakni cu galgau lo ri rajycla je barda xadni je cu cmila cusku «lu na condi .i na condi .i bancu no galtymau be lo mi tu'edzi li'u»

.i la cmalu xirma cu geitce ke bajra xrukla lo ri'erkoi je cu bredi lo ka djacu pagre .i ca lo nu pa re'u gau ku su'o tuple cu zvati lo djacu cu suksa tirna lo nu da bacru «lu doi cmalu xirma ko na dzikla .i lo vi rirxe cu condi sai li'u» .i la cmalu xirma cu dzizengau lo stedu je cu catlu je cu facki lo du'u me la cmalu ricyractu .i ri galgau lo ri melbi rebla fau lo nu lo cukla kanla cu kalri barda ku je junri cusku «lu pu za lo djedi be li re lo mi kamxada cu snuti farlu lo vi rirxe .i je lo djacu cu bevri ra lo zvada'o li'u»

.i la cmalu xirma cu sidbo claxu .i la pafyfamti nakybakni cu xusra lo du'u lo rirxe cu caxno .i la cmalu ricyractu cu xusra lo du'u lo rirxe cu condi .i na djuno lo du'u ma kau kaipti lo ka se zukte .i .ei xrukla te zu'e lo nu reisku fi la mamta .i ba ku lo mamta xirma cu zvada'o viska lo nu la cmalu xirma fau lo nu lo stedu cu dizlo ca'o xrukla je fau bo bevri lo gurni .i jijnu lo du'u ju'o ra co'i se nabmi su'o da .i ca bo kaikla lo ka rinsa ra je reisku .i la cmalu xirma cu klaku jungau la mamta lo du'u ma kau se cusku la pafyfamti nakybakni jo'u la cmalu ricyractu .i la mamta cu drijdikygau la cmalu xirma je cu cusku «lu na vajni .i mi'o kansi'u .ai lo ka klama tu te zu'e lo nu zgana li'u»

.i la cmalu xirma jo'u la mamta za'u re'u mo'u xrukla lo ri'erkoi .i la mamta cu curmi lo nu la cmalu xirma cu djucau cipyzu'e lo rirxe djacu lo ka condi mutce .i la cmalu xirma ca'o capyju'i cipyzu'e je fau lo pu'u poi'a rapli pa nu stapa cu lamli'e pa nu stapa cu pagre lo rirxe .i ŭa dai co'a li'armi ra .i lo rirxe ge nai tai lo ve skicu pe la pafyfamti nakybakni cu condi gi nai tai lo ve skicu pe la cmalu ricyractu cu condi .i lo ka djucau cipyzu'e ku po'o tadji lo ka ka'e djuno

fa'o